**SLOVENIJA JE UTEMLJENA NA ČLOVEKOVIH PRAVICAH**

ČLOVEKOVE PRAVICE V USTAVI RS

DKE 7. r. - POUK NA DALJAVO, 4. UČNA URA (UL4)

Pozdravljeni učenci;

veliko vas ima pri DKE ˝čisto vest˝, o kateri sem razlagala zadnjič, saj ste se odzvali in mi poslali rešitve UL1 in UL2. Vidim, da zagnano, predvsem pa sproti, delate, kar vam štejem v velik plus, saj vem, da včasih ni lahko slediti vsem učnim obveznostim, ki jih imate. **Vsem tistim, ki so rešitve poslali, gredo moje iskrene pohvale za vestno opravljeno delo.**

Tiste, ki rešitev še niso poslali, pa pozivam, da to naredite čim prej oziroma kar **takoj**. Pomembno je, da ne kopičite svojih ˝dolgov˝ za nazaj in da veste, da me lahko brez zadržkov kontaktirate, če imate kakršne koli učne težave. Vse se da rešiti, uskladiti in prilagoditi, če smo le povezani in si zaupamo.

OPOMBA: Prosila bi vas, da mi ne pošiljate vseh rešitev, ampak **samo rešitve tistih nalog, ki jih določim**. Ravno tako mi **ne pošiljajte rešitev za v naprej**. Počakajte, da vas pozovem, določim, kaj in kdaj mi boste poslali, ter to naredite šele takrat. Bodite potrpežljivi, na moj odgovor boste včasih morali malo počakati, ker vas je veliko, vendar bom zagotovo odgovorila vsem. Kar zame najbolj šteje je, da ostanemo v stiku, da vidim in mi poveste, kako vam gre, ter da vsi ostanemo zdravi.

Preidimo k današnji učni snovi… **Preberi:**

V prejšnjih urah si izvedel, da je Slovenija pravna država, **podpisnica** Deklaracije o človekovih pravicah in Konvencije o otrokovih pravicah, članica Organizacije združenih narodov in podpisnica Evropske konvencije o varstvu človekovih pravic in temeljnih svoboščin.

Spoznal si tudi, da se je kot podpisnica teh temeljnih dokumentov na področju človekovih pravic in svoboščin pravno zavezala, da jih bo spoštovala. Bolj preprosto povedano to pomeni, da je **Slovenija v svojo ustavo in zakone prenesle vsebine teh konvencij**. Zato jih morajo njeni državni organi in vsi posamezniki, ki živijo v Sloveniji, **uresničevati in spoštovati tudi v praksi**, v vsakdanjem življenju.

**Ustava je najvišji pravni akt** vsake demokratične države. Lahko bi rekli tudi, da je ustava **˝zakon nad zakoni˝**. To pomeni, da so vsi ostali zakoni ustavi podrejeni in morajo biti obvezno usklajeni z njo. V ustavi Republike Slovenije je veliko členov, ki se navezujejo na človekove pravice in svoboščine. Z vpisom teh pravic v ustavo jih je Slovenija dejansko **zavarovala pred kršenjem in neupoštevanjem**.

V današnji uri boš spoznal, katere človekove pravice in svoboščine so zapisane v slovenski ustavi in bi se kot take morale nujno spoštovati.

NAVODILA ZA IZPOLNJEVANJE UČNEGA LISTA

1. V zvezek napiši podnaslov učnega lista.

2. Če imaš to možnost gradivo natisni, sicer pa oštevilči naloge , prepiši vprašanja in odgovore zapisuj v zvezek.

3. Preberi navodila in reši naloge.

4. Če si list natisnil, ga rešenega prilepi v zvezek.

5. Če imate kakršnokoli vprašanje, pripombo, misel ali dober vic, ki bi ju radi delili z mano, sem vam na razpolago na mojem e-mail naslovu [**argenti.mojca@gmail.com**](mailto:argenti.mojca@gmail.com).

**1. Spodaj imaš navedene nekatere člene Ustave RS, ki se navezujejo na človekove in otrokove pravice. Na črto pod členom zapiši, na katero pravico se nanašajo.** **Če učnega lista nisi natisnil, v zvezek zapiši le številko člena ustave in človekovo pravico, ki jo člen zajema. Izbiraj med naslednjimi, dve sta odveč:**

* PRAVICA DO IZOBRAZBE
* PREPOVED MUČENJA IN PONIŽUJOČEGA RAVNANJA
* PRAVICA DO DELA IN PROSTE IZBIRE ZAPOSLITVE TER PRAVICA PRIDRUŽITI SE SINDIKATU
* PRAVICA DO SKLENITVE ZAKONSKE ZVEZE IN DRUŽINE
* PRAVICA DO ŽIVLJENJA, SVOBODE, OSEBNE VARNOSTI
* PRAVICA, DA VSAKDO VELJA ZA NEDOLŽNEGA, DOKLER NI SPOZNAN ZA KRIVEGA
* PRAVICA DO SVOBODNEGA GIBANJA V DRŽAVI IN ZUNAJ NJE
* PRAVICA DO ENAKOSTI PRED ZAKONOM
* PRAVICA DO SVOBODNEGA ZBIRANJA IN ZDRUŽEVANJA
* PRAVICA DO SVOBODE MISLI IN VEROIZPOVEDI
* PRAVICA SODELOVATI PRI UPRAVLJANJU JAVNIH ZADEV IN NA SVOBODNIH VOLITVAH

## 14. člen Ustave RS

## V Sloveniji so vsakomur zagotovljene enake človekove pravice in temeljne svoboščine ne glede na narodnost, raso, spol, jezik, vero, politično prepričanje, gmotno stanje, rojstvo, izobrazbo, družbeni položaj, invalidnost ali katerokoli drugo osebno okoliščino. Vsi so pred zakonom enaki.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 17. člen Ustave RS

## Človekovo življenje je nedotakljivo. V Sloveniji ni smrtne kazni.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 18. člen Ustave RS

## Nihče ne sme biti podvržen mučenju, nečloveškemu ali ponižujočemu kaznovanju ali ravnanju. Na človeku je prepovedano delati medicinske ali druge znanstvene poskuse brez njegove svobodne privolitve.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 27. člen Ustave RS

## Kdor je obdolžen kaznivega ravnanja, velja za nedolžnega, dokler njegova krivda ni ugotovljena s pravnomočno sodbo.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 32. člen Ustave RS

## Vsakdo ima pravico, da se prosto giblje in si izbira prebivališče, da zapusti državo in se vanjo kadarkoli vrne.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 41. člen Ustave RS

## Izpovedovanje vere in drugih opredelitev v zasebnem življenju je svobodno. Nihče se ni dolžan opredeliti glede svojega verskega ali drugega prepričanja.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 43. člen Ustave RS

## Vsak državljan, ki je dopolnil 18 let, ima pravico voliti in biti izvoljen.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 49. člen Ustave RS

## Zagotovljena je svoboda dela. Vsakdo prosto izbira zaposlitev. Prisilno delo je prepovedano.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## 57. člen Ustave RS

## Izobraževanje je svobodno. Osnovnošolsko izobraževanje je obvezno in se financira iz javnih sredstev. Država ustvarja možnosti, da si državljani lahko pridobijo ustrezno izobrazbo.

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2**. Kot vidiš, je spoštovanje človekovih in otrokovih pravic in svoboščin v Sloveniji zagotovljeno s slovensko ustavo in državnimi zakoni. Vendar kljub temu tudi v Sloveniji obstajajo primeri kršitev človekovih pravic. O tem se bomo učili naslednjo uro.

**V razmislek o tej tematiki odgovori na sledeče vprašanje:**

**Ali misliš, da so nam z ukrepi za zajezitev širjenja pandemije Koronavirusa, ki se jih moramo vsi držati, kakor koli kršene naše osnovne človekove in otrokove pravice ter svoboščine?**

Če si odgovoril z DA, povej katere konkretne pravice si imel v mislih in obrazloži; če pa je bil tvoj odgovor NE, ga utemelji. Pomisli na izolacijo, karanteno, omejitve in z njimi povezana čustva, težave in strahove, ki jih trenutno vsi doživljamo, ter napiši svoje razmišljanje. **Napiši vsaj 40 besed**.

Da boš svoje razmišljanje boljše osmislil, si oglej spodnja posnetka in preberi še en člen Ustave Republike Slovenije, ki je s trenutnim dogajanjem do določene mere povezan:

<https://www.youtube.com/watch?v=bBCatse2yZ8>

(VIR : Infodrom: Zakaj je izolacija nujna?; RTV Slovenija, 19. 3. 2020; Youtube)

<https://otroski.rtvslo.si/infodrom/prispevek/5876>

(VIR: Infodrom: Karantena; RTV Slovenija; 2. 4. 2020)

**92. člen Ustave RS**

**(vojno in izredno stanje)**

Izredno stanje se razglasi, kadar velika in splošna nevarnost ogroža obstoj države. O razglasitvi vojnega ali izrednega stanja, nujnih ukrepih in njihovi odpravi odloča na predlog vlade državni zbor.

Državni zbor odloči o uporabi obrambnih sil.

Kadar se državni zbor ne more sestati, odloča o zadevah iz prvega in drugega odstavka predsednik republike. Odločitve mora dati v potrditev državnemu zboru takoj, ko se ta sestane.

**MOJE RAZMIŠLJANJE**:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_